**Hafburd konge og sivard konge**

1. Hafburd konge og Sivard konge

de yppede dennem en kiv

om hin stolte Signelille,

hun var så væn en viv.

2. Hafburd vågner om midnat,

fortæller han sine drømme,

vågen lå hans kære moder,

hun gav det så nøje i gemme.

3. ”Jeg drømte, jeg var i Himmerig

udi så favr en by;

jeg havde stolt Signelille udi min arm,

vi faldt igennem en sky.”

4. ”Det, du var i Himmerig,

det buder, du vinder den mø;

det, du faldt igennem en sky:

for hende skal du dø.”

5. ”Var det mig til lykke lagt,

at jeg måtte vinde den mø,

så lidet ville jeg det vurde,

at jeg skulle for hende dø.”

6. Hafburd lader sig vokse hår

og jomfruklæder skære;

så red han til kong Sivards gård,

at sømme ville han lære.

7. Midt udi den borgegård

der aksler han sit skind,

så går han i bure

for stolten Signelille ind.

8. Det var Hafburd, kongens søn,

han ind ad døren tren,

alle de, derinde vare,

de stode hannem op igen.

9. ”Hil sidde I, stolten Signelille,

med møer og høviske kvinde;

Hafburd haver mig til Eder sendt,

om I vil mig sløjder kende.”

10. ”Hvad jeg kan gøre for Hafburds skyld,

det gør jeg jo so gerne;

I skulle æde af fad med mig

og sove hos min terne.”

11. ”Jeg har ædet med kongebørn

og sovet i deres arm;

skal jeg gå med din terne i seng,

da dør jeg af den harm.”

12. ”Hør I det, min skønne jomfru,

I bære derfor ikke kvide,

I skal æde med mig af fad

og sove ved min side.”

13. ”Hvad jeg kan gøre for Hafburds skyld,

det gør jeg med godt skel;

I skulle æde af fad med mig

og sove hos mig selv.”

14. Alle da sade de stolte jomfruer

og syede hver, som de kunne,

foruden Hafburd, kongens søn,

han ridser de djur i lunde.

15. Han skrev både hjort og hind,

som de i skoven runde;

efter syed stolten Signelille

det bedste, som hun kunne.

16. Alle da sade de skønne jomfruer

og syed’ det bedste, de kunne,

foruden Hafburd, kongens søn,

han legte med nålen i munde.

17. Alle da sade de skønne jomfruer

og syed’ den silkesøm,

foruden den forbandede terne,

hun gav det så nøje i gemme.

18. Det da meldte den tjenestemø,

hun havde så ond en tunge:

”Jeg så aldrig nogen skønne jomfru,

der mindre sløjder kunne.”

19. ”Hun syer ikke så liden en søm,

hun leger med nålen i munde,

hun får aldrig så stor en skål,

hun drikker den jo til bunde.”

20. ”Aldrig så jeg nogen skønne jomfru,

der havde to hænder som stål;

og aldrig så jeg så djærve øjne

under nogen skøn jomfrues brå.”

21. ”Sid og ti, du arge terne,

og skøt du intet om mig;

hvad jeg vender øjnene hid eller did,

jeg vender dem aldrig til dig.”

22. Han ridser hjort, han ridser hind,

han ridser vilden rå;

så drev han den dag til ende,

til mørke nat kom på.

23. Han skrev roser, og han skrev liljer

og vilden fugl på kviste;

de andre jomfruer undres derpå,

så nødig de hannem miste.

24. Alle da sade de skønne jomfruer

og syed ad natten så længe;

op stod stolten Signelille,

hun lyster at gå til senge.

25. Først drog stolten Signelille

over den højeloftsbro;

efter fulgte Hafburd, kongens søn,

så hjertelig han lo.

26. Lyset blev slukt, og ternen gik ud,

de tænkte, de vare alene;

Hafburd tager af sin kåbe blå,

hans brynje begynder at skinne.

27. Det var Hafburd, kongens søn,

satte sig i sengen ned;

det vil jeg for sanden sige,

hans brynje den skinned derved.

28. Hun lagde sine hænder på Hafburds bryst

udaf stor hjertens værk:

”Aldrig så jeg nogen skøn jomfru,

der havde så grov en særk.”

29. Hun lagde sine hænder på Hafburds bryst,

udaf stor hjertens hue:

”Hvi ere ikke brysterne på Eder voksen

som på en anden jomfrue?”

30. ”Det er skik i min faders land,

at jomfruer ride til tinge;

thi ere ikke brysterne på mig voksne

udaf de brynjeringe.”

31. ”I sige mig, stolten Signelille,

mens vi ere ene to:

Er der nogen i verden til,

som dig står huen på?”

32. ”Der er slet ingen i verden til,

som mig stander huen på,

foruden Hafburd, kongens søn,

og ham kan jeg ikke få.”

33. ”Foruden Hafburd, kongens søn,

jeg aldrig med øjne så;

det volder alt hans gode rygte,

han rider til tinge og fra.”

34. ”Er det Hafburd, kongens søn,

I haver i hjertet så kær,

så vender Eder hid, allerkæreste min,

han ligger Eder alt så nær.”

35. ”Er i Hafburd, kongens søn,

hvi ville I mig så skænde;

hvi red I ej i min faders gård

med høg på højre hænde?”

36. ”Hør I, Hafburd, kongens søn,

hvi ville I mig så svige;

hvi red I ej i min faders gård

og bad om mig tillige?”

37. ”Jeg var i din faders gård

alt både med høg og hund;

din fader gav mig hånlige ord,

han spotted mig mangenlund.”

38. ”I tie kvær, Hafburd, kongens søn,

I siger ikke så;

vågen ligger min terne,

og lyder hun derpå.”

39. ”Hør I, Hafburd, kongens søn,

I vogte så vel Eders liv;

fornemmer det min tjenestekvind,

hun ypper så ond en kiv.”

40. ”Hør I, stolten Signelille,

jeg ræddes ikke den færd;

foroven ved mit hoved

der hænger mit gode sværd.”

41. Foroven ved mit hoved

der hænger mit sværd af guld;

forneden ved mine fødder

der ligger min brynje duld.”

42. Sammen lå de kongebørn,

mente de vare ene to;

ude da stod den arge terne,

og lydde hun derpå.

43. Skam så få den arge terne,

fandt på så ondt et råd;

stjal hun bort hans gode sværd

og så hans brynje blå.

44. Stjal hun bort hans gode sværd,

dertil hans brynje blå;

så går hun i højeloft,

hvor Sivard konning lå.

45. ”I vågne op, Sivard konge,

I sove nu alt for længe;

nu er Hafburd, kongens søn,

med Eders datter i senge.”

46. ”Stat og ti, du arge terne,

og lyv du ikke på hende;

i morgen, førend sol nedgår,

da skal jeg lade dig brænde.”

47. ”Hør I, Sivard konge,

og ville I mig ikke tro,

se her haver jeg hans gode sværd,

dertil hans brynje blå.”

48. Det var Sivard konge,

lod råbe over al den gård:

”Vel op, alle mine gode hofmænd,

her er en fjende så hård.”

49. ”Vel op, alle mine gode hofmænd,

I drage på brynje uden fals;

I stride mod Hafburd, kongens søn,

han er så hård en hals.”

50. De stødte på døren, de gave godt bulder

de stødte med glavind og spjud:

”Du stat op, Hafburd, kongens søn,

du kom til os herud.”

51. Det var Hadburd, kongens søn,

sig om i sengen så,

da var borte hans gode sværd,

dertil hans brynje blå.

52. ”Nu er borte min brynje

og så mit gode sværd;

så mænd ved stolten Signelille,

her blivere fuld ond en færd.”

53. Det var Hafburd, kongens søn,

han varde sig som en mand,

han varde sig så længe,

som fjælen i sengen vand.

54. Somme han monne med hænder slå,

og somme med fødder støde;

tredive af de kongens mænd

for Signelilles bur lå døde.

55. Toge de Hafburd, kongens søn,

de lagde ham jernlænker på;

han sled dem så lettelig sønder,

som de vare gjorde af strå.

56. Skam så få den forbandede terne,

fandt på så ondt et råd:

”I får ikke Hafburd bunden i dag

uden med stolt Signelilles hår.”

57. ”I tage et hår af Signelilles hoved,

I binde om Hafburds hænder;

før da brister hans hjerte,

end han det slider sønder.”

58. De toge et hår af Signelilles hoved

de bandt om Hafburds hænder;

så havde han hende i hjertet kær,

han sled det ikke sønder.

59. ”Hør I, stolten Signelille,

I lade godvilje kende:

Først I ser mig hænge i gren,

I lader Eders bure brænde.”

60. Meldte det Hafburd, kongens søn,

da han den galge så:

”I hænge først op min kåbe,

I lade mig se derpå!”

61. Det var Hafburd, kongens søn,

for han ville elskoven friste:

”I hænge nu op min kåbe,

lade den for vejret vriste.”

62. Stolt Signelille stander i bure,

hun ser den kåbe hænge;

lagde hun ild i bure sin

sig selver inde at brænde.

63. Det var stolten Signelille,

stak ild på tag og rør;

så brændte hun sig inde

med alle sine møer.

64. Længe stod Hafburd, kongens søn,

sagde han ville verden skue,

til han så stolten Signelilles bur

at stande i lysen lue.

65. ”I tage nu ned min kåbe rød,

lade hende på jorden ligge;

havde jeg hundrede liv for et,

jeg ville dem ikke tigge.”

66. Meldte det Sivard konning,

han holdt ikke langt derfra:

”Hveden er dette brændende bål,

den store røg driver af ?”

67. Dertil svared den liden smådreng,

så såre hans øjne monne rinde:

”Det er stolten Signelille,

hun lader godviljen kende.”

68. ”Somme I løbe til buret,

I lader ej Signelille brænde,

og somme I løbe til galgen,

I lade ikke Hafburd hænge.”

69. Da de kom til buret,

da var den jomfru brændt,

og da de kom til galgen,

da var den herre hængt.

70. Da de kom til buret,

da var hun brændt til glød,

og da de kom til galgen,

da var den herre død.

71. ”Havde jeg vidst det før som nu,

at elskov havde været så stærk,

jeg skulle ej skilt de unge to ad

for hele Dannemark.”

72. Hafburd var hængt, stolt Signelille brændt,

det var så et ynkeligt et mord;

så toge de den forbandede terne,

de satte hende levende i jord.

73. Saa toge de Hafburd kongens søn,

svøbte ham i hviden lin,

saa lagdes han i kristen jord

hos Signelille kjæresten sin.

74. Vel vorde den Svend, som gille vil,
jeg vil hannem Raadet kiende:
Hand tale med Fader, hand tale med Moder,
ellers faar det en sørgelig Ende.

*Niðurlag: Hvad heller om I vinde mig eller en så væn en mø.*